ZAPISNIK
49. sjednice Vijeća Mjesnog odbora Kupinečki Kraljevec I.,
održane 10. travnja 2025. (četvrtak),
 s početkom u 19,30 sati
Nazočni članovi Vijeća: Žarko Vučak, Ivana Pogačić, Stjepan Barić i Darko Pereković. 
Nenazočni članovi Vijeća: Lucija Josipović.
Zapisnik vodi: Lidija Špišić, stručni referent za rad tijela mjesne samouprave.
Predsjedava: Žarko Vučak, predsjednik Vijeća.
      Predsjednik Vijeća, pozdravlja nazočne, konstatira da sjednici nazoči većina članova Vijeća (4/5) što znači da Vijeće može pravovaljano odlučivati te otvara 49. sjednicu Vijeća. 
      Predlaže da Vijeće započne s radom te prije usvajanja dnevnog reda usvoji zapisnik 48. sjednice. Otvara raspravu. Budući da nema primjedbi, zapisnik daje na glasovanje.
      Vijeće je jednoglasno (4 „za“) usvojilo zapisnik 48. sjednice.

      Predsjednik Vijeća navodi da su članovi Vijeća primili prijedlog dnevnog reda te otvara raspravu.

      Budući da nema prijedloga za izmjenu i dopunu, dnevni red daje na glasovanje.
       Vijeće je jednoglasno (4 „za“) usvojilo 
dnevni red:
1. Prijedlog zaključka o potrebnom ugovaranju radova za nastavak radova na uređenju oborinske odvodnje i proširenju ulice Starjak, od raskrižja ulice Kraljevečki brijegi do k.br. 4
2. Prijedlog zaključka o potrebnom izdvajanju sabirnog kanalizacijskog kanala  u ulici 

Kraljevečki brijegi kao posebne faze projekta izgradnje sabirnih kanalizacijskih kanala u Kupinečkom Kraljevcu

3. Prijedlog zaključka o potrebi hitne provedbe rušenja i uklanjanja ruševine zgrade koja se nalazi na k.č.br. 947 k.o. Kupinečki Kraljevec sa dovođenjem u uredno stanje

4. Prijedlog zaključka o prijedlogu lokacije za izgradnju dječjeg vrtića u Kupinečkom Kraljevcu –

            stanje i obavijesti

      5.   Obavijesti, pitanja i prijedlozi          

Ad 1) Prijedlog zaključka o potrebnom ugovaranju radova za nastavak radova na uređenju 
           oborinske odvodnje i proširenju ulice Starjak, od raskrižja ulice Kraljevečki brijegi do 
           k.br. 4
         Predsjednik Vijeća, Žarko Vučak konstatira da su članovi Vijeća u pisanom obliku primili Prijedlog zaključka. Otvara raspravu.
       Budući da se nitko ne javlja za riječ, Prijedlog zaključka daje na glasovanje.

       Vijeće je jednoglasno (4 „za“) donijelo

ZAKLJUČAK

 o potrebnom izvođenju radova za nastavak radova uređenja oborinske odvodnje i proširenju ulice Starjak od raskrižja ulice Kraljevečki brijegi do k.br. 4

1. Vijeće Mjesnog odbora Kupinečki Kraljevec I., ponovo je razmotrilo problematiku vezano za nastavak radova na uređenju oborinske odvodnje i proširenju ulice Starjak od raskrižja ulice Kraljevečki brijegi do k.br.  4. 

2. Već desetak godina planira se uređenje oborinske odvodnje i proširenje ulice Starjak.  Prvobitno je za realizaciju projekta aktivnost odbijana jer nije postojao projekt. Nakon što je izrađen projekt, na prijedlog Vijeća Mjesnog odbora Kupinečki Kraljevec I aktivnost je uvrštena u Plan komunalnih aktivnosti Gradske četvrti Brezovica za 2022.godinu. Zagrebačke ceste su ugovorile radove, no nisu ih i izveli jer navodno nisu imali potrebne cijevi. Tijekom 2023.  godine na prijedlog Vijeća Mjesnog odbora akcija se ponovno uvrštava u Plan komunalnih aktivnosti Gradske četvrti Brezovica. P Raspisan je natječaj za jednu dionicu (radi ograničenih sredstava predviđeni za Mjesni odbor) od 270 m te je izabran izvoditelj radova koji ih je vrlo kvalitetno izveo. Molili smo da se odobri ugovaranje radova za preostalih 135 m s navedenim izvođačem pod istim uvjetima iz ugovora za prvu dionicu kako bi se završilo proširenje  prometnice do ulice Kraljevečki brijegi što bi činilo jednu cjelinu, no nije realizirano. Ponovno se osiguravanju sredstva za završetak radova u  Planu komunalnih aktivnosti  za 2024. godinu. Zagrebačke ceste iskolčuju trasu i prvo traže da vlasnici zemljišta kuda prolazi trasa daju izjave da su suglasni da se izvedu radovi prema iskolčenju. Nakon što  je Vijeće Mjesnog odbora pribavilo izjave ovjerene kod javnog bilježnika, Zagrebačke ceste  traže potvrdu da je cesta upisana u bazu podataka kao nerazvrstana cesta. Mjesna samouprava im dostavlja očitovanje Gradskog ureda za obnovu, izgradnju, graditeljstvo i komunalne poslove da je cesta uvrštena u godišnji plan nerazvrstanih cesta. Zatim prolazi tekuća godina i iz mjesne samouprave nas obavještavaju da se akcija prenosi u 2025.godinu i da će se financirati iz sredstva održavanja našeg nadležnog ureda. Slijedi za nas novi šok. Zagrebačke ceste ne žele izvesti radove dok ne bude izvršeno geodetsko snimanje postojećeg stanja i upis ulice Starjak kao nerazvrstane ceste Grada Zagreba iako postoji niz primjera gdje su radovi izvedeni uz gore navedeno očitovanje.   
3. Vijeće smatra s obzirom na sve gore navedeno (izrađen je projekt, veći dio aktivnosti je proveden još 2023. godine ) da netko iz nama nepoznatih razloga namjerno opstruira  završetak aktivnosti. 
4. Sukladno gore navedenom Vijeće traži da se odmah  pristupi izvođenju radova od strane Zagrebačkim cesta kako bi se napokon završila navedena aktivnost te da se paralelno pokrene postupak upisa ceste kao nerazvrstane ceste. 
5. Ovaj zaključak dostavlja se Vijeću Gradske četvrti Brezovica na dalje postupanje.

Ad 2) Prijedlog zaključka o potrebnom izdvajanju sabirnog kanalizacijskog kanala  u ulici 

Kraljevečki brijegi kao posebne faze projekta izgradnje sabirnih kanalizacijskih kanala u Kupinečkom Kraljevcu

       Predsjednik Vijeća, Žarko Vučak konstatira da su članovi Vijeća u pisanom obliku primili Prijedlog zaključka. Otvara raspravu.

       Budući da se nitko ne javlja za riječ, Prijedlog zaključka daje na glasovanje.

       Vijeće je jednoglasno (4 „za“) donijelo
ZAKLJUČAK

 o potrebnom izdvajanju sabirnog kanalizacijskog kanala  u ulici Kraljevečki brijegi kao posebne faze projekta izgradnje sabirnih kanalizacijskih kanala u Kupinečkom Kraljevcu 

1. Vijeće je ponovo razmotrilo problematiku vezano za izgrađenosti kanalizacijske mrežu u ulici Kraljevečki brijegi. U ulici Kraljevečki brijegi bila je predviđena gradnja mreže u sklopu projekta iz 2018.godine u cijeloj dužini, no radovi su prekinuti kod raskrižja s ulicom Ograja zbog  neizvodivosti radova prema tadašnjem projektu te smo upoznati da će se raditi novelacija istog. Vijeće je zatim upoznato da je u tijeku izrada projekta za izgradnju kanalizacijskih sabirnih kanala u Kupinečkom Kraljevcu u kojem je i novelacija preostalog dijela ulice Kraljevečki brijegi. Vijeće je upoznato i da je na sastanku u Vodoopskrbi i odvodnji d.o.o.  25. veljače 2025. izneseno da će  izgradnja sabirnog kanalizacijskog kanala u ulici Kraljevečki brijegi biti izdvojen za prvu fazu izgradnje.
2. S obzirom na veličinu projekta kanalizacijskih sabirnih kanala u Kupinečkom Kraljevcu u kojem je za očekivati niz problema, poglavito imovinskih,  Vijeće pozdravlja  da se preostali  dio  sabirnog kanalizacijskog kanala u ulici Kraljevečki brijegi, koji je trebao biti izgrađen još 2018.,  izdvoji kao posebna faza  iz velikog  projekta  te da se za njega ishodi  građevinska dozvola te da  pristupi javnoj nabavi i izvođenju radova. 
3. Ovaj zaključak dostavlja se Vijeću Gradske četvrti Brezovica na dalje postupanje.

Ad 3) Prijedlog zaključka o potrebi hitne provedbe rušenja i uklanjanja ruševine zgrade koja se 
           nalazi na k.č.br. 947 k.o. Kupinečki Kraljevec sa dovođenjem u uredno stanje
         Predsjednik Vijeća, Žarko Vučak konstatira da su članovi Vijeća u pisanom obliku primili Prijedlog zaključka. Zahvaljuje potpredsjednici, Ivani Pogačić na angažmanu u sastavljanju Prijedloga zaključka te otvara raspravu.

        Budući da se nitko ne javlja za riječ, Prijedlog zaključka daje na glasovanje.

        Vijeće je jednoglasno (4 „za“) donijelo

ZAKLJUČAK
o potrebi hitne provedbe rušenja i uklanjanja ruševine zgrade koja se nalazi na k.č.br. 947 k.o. Kupinečki Kraljevec sa dovođenjem u uredno stanje

1. Vijeće Mjesnog odbora Kupinečki Kraljevec I., ponovo je razmotrilo problematiku vezano zbog neispunjavanja obveza i uklanjanja ruševine zgrade, koja se nalazi na k.č.br 947/13, k.o. Kupinečki Kraljevec, Kraljevečki brijegi 70, od strane vlasnika Grada Zagreba, a prema Rješenju KLASA: UP/I-363-04/20-16/2 URBROJ: 251-13-81-3/017-21-5 izdanom 22. ožujka 2021 godine od Gradskog ureda za prostorno uređenje, izgradnju grada, graditeljstvo, komunalne poslove i promet, donosi hitan zaključak sa kojim traži da se krene u rušenje objekta koji nije prikladan za uporabu zbog svojih oštećenja.

2. Vijeće obavještava da je i ranije donijelo dva Zaključka KLASA:024-08 /23 -003 I 1902, URBROJ: 25 I - 13 -l 1 -8/005 -23 -4 Kupinečki Kraljevec, od 26. rujna 2023. o hitnoj provedbi rušenja objekta i KLASA : 024-08/23 -003/856 URBROJ: 251-13-11-8/005-23-3 od 26.travnja 2023  kojim Vijeće predlaže da se izgradi vrtić na česticama  k.č. br. 947/11 i 947/13 k.o. Kupinečki Kraljevec.  Katastarska čestica 947/13   je u vlasništvu Grada, a kako se na njoj nalazi i objekt za koji je izdano rješenje za rušenje smanjili bi se troškovi vezani za komunalne doprinose
3. Ovaj zaključak dostavlja se Vijeću Gradske četvrti Brezovica na daljnje postupanje i traži da se u punom obliku prenese na gradske službe sa obrazloženjem i njegovim prilozima.
Ad 4)   Prijedlog zaključka o prijedlogu lokacije za izgradnju dječjeg vrtića u Kupinečkom
            Kraljevcu – stanje i obavijesti
            Predsjednik Vijeća, Žarko Vučak konstatira da su članovi Vijeća u pisanom obliku primili Prijedlog zaključka. Zahvaljuje potpredsjednici, Ivani Pogačić na angažmanu u sastavljanju Prijedloga zaključka te otvara raspravu.
           Budući da se nitko ne javlja za riječ, Prijedlog zaključka daje na glasovanje.

           Vijeće je jednoglasno (4 „za“) donijelo
ZAKLJUČAK

o prijedlogu lokacije za izgradnju dječjeg vrtića u Kupinečkom Kraljevcu –

stanje i obavijesti

1. Vijeće Mjesnog odbora Kupinečki Kraljevec I. potaknuto velikim problemima roditelja ovog područja s upisom djece u dječje vrtiće i najavama ubrzane gradnje dječjih vrtića u Gradu te dobivenim informacijama i očitovanjima na Zaključak o prijedlogu lokacije za izgradnju dječjeg vrtića na području u Kupinečkom Kraljevcu, donijetom na 24. sjednici, 26. travnja 2023., Zaključku o prijedlogu lokacije za izgradnju vrtića donijetom na 36. sjednici 25. ožujka 2024 godine, održanom sastanku sa Gradskom četvrti Brezovica i dobivenom očitovanju od Gradskog ureda za obrazovanje, sport i mlade KLASA: 404-01/24-001/296 URBROJ: 251-07-31-1/003-24-2 o prihvatljivo jednoj od najpovoljnijih lokacija za izgradnju dječjeg vrtića u Kupinečkom Kraljevcu, ponovno je razmotrilo mogućnosti izgradnje vrtića na zemljištu u vlasništvu Grada na području Mjesnog odbora Kupinečki Kraljevec I.
2. Vijeće je predložilo uz predani prijedlog projektnog zadatka, da se dječji vrtić izgradi na česticama  k.č. br. 947/11 i 947/13 k.o., Kupinečki Kraljevec budući da je katastarska čestica 947/13 u vlasništvu Grada, a kako se na njoj nalazi i objekt za koji je izdano rješenje za rušenje, smanjili bi se troškovi vezani za komunalne doprinose. Gradski ured za obnovu, izgradnju, prostorno uređenje, graditeljstvo i komunalne poslove obavijestio je Vijeće da je projekt uklanjanja izrađen te se rušenje očekuje u svibnju 2024. 
Katastarska čestica 947/11 je u vlasništvu mjesne samouprave. Izgradnjom nove prepumpne stanice u Grančarskoj ulici, postrojenje starog lokalnog vodovoda na  predmetnoj parceli više nije u funkciji, a dobivenim očitovanjem Vodoopskrbe i odvodnje d.o.o. stvoreni su preduvjeti za korištenje predmetne parcele za izgradnju dječjeg vrtića.

3. Vijeće moli za obavijest o učinjenim aktivnostima po pitanju razrade projektnog zadatka i odabira lokacije, a na temelju dobivenih informacija od Gradskog ureda za obrazovanje, sport i mlade, kojima je navedeno da s obzirom na utvrđene potrebe za kapacitetima predškolskih ustanova na upisnom području Kupinečkog Kraljevca će isti  pristupiti izradi projektnog zadatka. Vijeće također traži da se na temu izgradnje održi sastanak s predstavnicima Gradskog ureda za obrazovanje, sport i mlade.

4. Ovaj Zaključak dostavlja se Vijeću Gradske četvrti Brezovica na daljnje postupanje.

Ad 5) Obavijesti, pitanja i prijedlozi 
       Predsjednik, Žarko Vučak navodi da 1. svibnja ističe građevinska dozvola za izgradnju vodoopskrbnog cjevovoda u ulici Kraljevečki brijegi VI. odvojak. te je informiran da je pokrenut postupak odabira izvođača. Uvođenje u posao trebalo bi  biti do kraja svibnja. Vezano uz izgradnju kanalizacije  u  ulicama Kraljevečki brijegi V. i VI. odvojak iznosi da je odabir izvođača u završnoj fazi.
       Nadalje, vezano uz rekonstrukciju Grančarske ulice upoznaje članove Vijeća da je informiran  da postoje određeni imovinsko-pravni problemi.
     Nakon kratkog osvrta na aktivnosti što ih je Vijeće poduzelo u cilju poboljšanja kvalitete života na području Mjesnog odbora Kupinečki Kraljevec I., kao i osvrta na rad Vijeća Gradske četvrti Brezovica, predsjednik Vijeća, Žarko Vučak zahvaljuje svim članovima Vijeća Mjesnog odbora Kupinečki Kraljevec I. na suradnji te zaključuje 49. sjednicu, posljednju u ovom mandatu budući da sutra svim članovima vijeća mjesnih odbora i gradskih četvrti ističe mandat.

      Dovršeno u 20, 20 sati.   

      Zapisnik vodila:
         Lidija Špišić
     KLASA: 024-08/25-003/914
     URBROJ: 251-13-11-2/005-25-2
     Kupinečki Kraljevec, 10. travnja 2025. 
„Napomena: Stupanjem na snagu Odluke Gradske skupštine Grada Zagreba o raspisivanju izbora za članove vijeća gradskih četvrti i za članove vijeća mjesnih odbora (Službeni glasnik Grada Zagreba 8/25), 11. travnja 2025. prestao je mandat članovima Vijeća Mjesnog odbora Kupinečki Kraljevec I. stoga Vijeće nije prihvatilo Zapisnik 49. sjednice.“

	Izvješće o glasanju

na 49. sjednici Vijeća Mjesnog odbora Kupinečki Kraljevec I.,

10. travnja 2025.

